Rīgā, 30.12.2016.

Plašsaziņas līdzekļiem

**Akcionāru sanāksme apstiprina amatā “Pasažieru vilciens” padomi**

**Satiksmes ministrija, kā AS “Pasažieru vilciens” (PV) akcionārs, ir ievēlējusi Nominācijas komisijas izvirzītās kandidatūras padomes locekļu amatos ar šā gada 30.decembri.**

Saskaņā ar Satiksmes ministrijas, Pārresoru koordinācijas centra un Latvijas Darba devēju konfederācijas mājas lapā ievietoto sludinājumu tika saņemti 11 pieteikumi AS “Pasažieru vilciens” padomes priekšsēdētāja un locekļu amatiem.

Konkurss tika organizēts divās kārtās, pirmajā – dokumentu atlase (darba pieredze, izglītība un sabiedrības attīstības redzējums). Uz otro kārtu tika uzaicināti seši pretendenti, kuri pirmajā kārtā ieguva lielāko punktu skaitu. Otrā kārta notika strukturētas intervijas veidā, vērtējot kandidāta spējas sniegt kompetentas atbildes uz jomai specifiskiem jautājumiem, stratēģiskās plānošanas spējas, vadības spējas, spējas noteikt mērķus, pieņemt lēmumus un uzņemtie atbildību, komunikācijas prasmes, svešvalodu zināšanas.

Nominācijas komisijas lēmums par kandidāta atbilstību tika pieņemts saskaņā ar konkursa nolikumā apstiprinātajiem vērtēšanas kritērijiem, ņemot vērā pirmajā un otrajā kārtā iegūto punktu kopsummu un nominācijas komisijas locekļu individuāliem vērtējumiem.

Nominācijas komisijas nolēma ieteikt kapitāla daļu turētāja pārstāvim izvirzīt Sandi Šteinu akciju sabiedrības „Pasažieru vilciens” padomes priekšsēdētāja amatam, Intu Liepu akciju sabiedrības „Pasažieru vilciens” padomes locekļa amatam un Litu Kalniņu akciju sabiedrības „Pasažieru vilciens” neatkarīgā padomes locekļa amatam.

Sandis Šteins ieguvis sociālo zinātņu maģistra grādu tautsaimniecībā Latvijas Universitātes Ekonomikas un vadības fakultātē, bakalaura grāds Biznesa administrācijā Rīgas Starptautiskā Ekonomikas un Biznesa administrācijas koledžā. Šobrīd ieņem SIA Rimi Latvija Hipermārketu direktora amatu. Iepriekšējā darba pieredze – SIA Tirdzniecības nams “Kurši” valdes priekšsēdētājs; AAS BALTA, valdes priekšsēdētājs; Statoil Fuel&Retail viceprezidents: Latvija Statoil izpilddirektors, Finanšu un kontroles departamenta vadītājs, iekšējās kontroles daļas vadītājs; AS Preses nams Grāmatu apgāda vadītājs.

Inta Liepa ieguvusi maģistra grādu tiesību zinātnē Rīgas Juridiskā augstskolā, bakalaura grādu tiesību zinātnē Konkordijas Starptautiskā universitātē Igaunijā, kā arī iegūts korporatīvās pārvaldības sertifikāts Baltijas Korporatīvās pārvaldības institūtā. Šobrīd ir VAS “Latvijas Pasts” valdes padomniece. Iepriekšējā darba pieredze – Finanšu ministrijas Juridiskā departamenta direktore; Satiksmes ministrijas Investīciju departamenta direktora vietniece; kā arī bijis darbs dažādos amatos Finanšu ministrijā saistīts ar Eiropas Savienības fondiem.

Lita Kalniņa ieguvusi jurista kvalifikāciju Latvijas Universitātes Juridiskās fakultātes tiesību zinātņu studiju programmā. Šobrīd ir individuāli praktizējoša juriste. Iepriekšējā darba pieredze – SIA “BME Trading” juriste; SIA “Latvijas Garantiju aģentūra” valdes priekšsēdētāja, valdes locekle; VAS “Latvijas eksportkredīts” prezidente, valdes locekle, juriste.

Nominācijas komisiju vadīja SM valsts sekretāra vietnieks Dins Merirands, komisijas priekšsēdētāja vietnieks - Satiksmes ministrijas parlamentārais sekretārs Edgars Tavars, komisijas sastāvā bija - Satiksmes ministrijas Autosatiksmes departamenta direktors Tālivaldis Vectirāns; Pārresoru koordinācijas centra vadītāja vietnieks un Attīstības uzraudzības un novērtēšanas nodaļas vadītājs Vladislavs Vesperis; neatkarīgā eksperte - Latvijas Darba devēju konfederācijas politikas plānošanas dokumentu eksperte Ilona Kiukucāne.

Aivis Freidenfelds

Komunikācijas nodaļas vadītājs

Tālr. 67028013

E-pasts: komunikacijas@sam.gov.lv